Nóg ŉ gewapende rooftog by Canal Walk-winkelsentrumCanal Walk-winkelsentrum Foto: www.milnerton.info Vier gewapende rowers het Saterdagaand op Canal Walk-winkelsentrum in Kaapstad toegeslaan, ŉ paar dae ná ŉ gewapende rooftog by die iStore in dieselfde sentrum. “Vier gewapende mans het net voor 20:00 op die sentrum toegeslaan,” het kol. Thembinkosi Kinana, woordvoerder van die polisie aan die SAUK gesê. “Niemand is beseer nie.” Maroela Media verneem die rowers het op Harris-juweliers toegeslaan en met ŉ onbekende hoeveelheid kontant en ŉ sak met baie duur juwele gevlug. Kinana het bevestig die mans het in ŉ wit bakkie gevlug. Die sentrumbestuur kon nie dadelik verdere besonderhede aan Maroela Media verskaf nie. Lees meer oor die vorige rooftogte by Canal Walk-winkelsentrum.